정조 20년
黃海水虞候趙錫晦疏曰伏以臣竊伏念我殿下臨御以來祗祗慄慄無一念不出於寅畏無一事不在於嚴恭夙宵靡懈二十年如一日宜其克享天心申命用休而乃者虹貫之變出於聖明之世殿下遇災警惕不遑寧處三日減膳側身修省十行宣綸求言中外臣民之驚惶悸懼曷有其極第伏念臣於昨春冒忝臺職猥違召命伏承恩譴待罪水幕方訟愆尤無地自容安敢自比平人抗顔容喙於在外對揚之列而第犬馬之誠芹曝之忱有不能自已敢以粗淺庸愚之見略陳弭災攘異之策伏願殿下少垂察焉臣竊伏以爲災異之作乃人君之福非國家之患也何則仁愛之天自我視聽而爲人君者或有所闕失則垂象而譴告之降監而威警之使之恐懼修省轉禍爲福則豈非所謂人君之福而非國家之患耶臣請以已然之迹仰陳之粵在肅廟朝乙卯春正月白虹貫日丁丑二十三年冬十一月白虹又貫日壬辰三十八年春三月白虹又貫日噫虹貫之變層生疊見於五紀之間者可謂無前之災罕有之變而惟我肅考不以災爲災不以變爲變欽天敬畏悔過自責敷求哲人博採群言凡厥弭災轉異之道靡不用極亦越大小臣僚保后胥慼諴此小民而聖心大戒於正月遇災之初益勵於至月再遇之日加勉於三月三遇之時如是而彼日監在玆之天安得不轉災爲祥而移禍爲福耶於是乎鮮以不浮于天時而國有豫泰之休民無捐瘠之患然則災異非國家之患修省乃聖人之憂也然而災異之作深遠難見雖不知某災之應某事某變之應某政而變不虛生必有所召伏願殿下勿以災變之乖常爲己憂而仰體肅廟朝遇災修省之盛意則自有弭救之道矣臣謹以切於時政民隱之關係者排列二十條以進曰正君心也體天德也擇宰相也立紀綱也惜名器也納諫諍也訪賢能也辨邪正也奬忠孝也伸冤抑也愼賞罰也明黜陟也停土木也節財用也選方伯也重武臣也平獄訟也恤孤寡也均賦役也正風俗也其一曰正君心夫心者一身之本萬化之源也心之所之無物不管禮樂敎化心之發也典章文物心之著也家齊國治而天下平心之推也以之天地之運動由吾心日月之往來係吾心心之德其盛矣乎然而出入無常莫知其鄕而操則存捨則亡者亦此心也一有放過寶鑑已汚少有間斷止水難靜差之毫釐謬以千里利害交戰於靈臺愛惡相攻於情田本虛之心岐於危微之際而向所謂一身之本萬化之源者荒而不治閑之惟艱矣是知一念之善景星卿雲一念之惡冬雷夏氷可不懼哉可不愼哉伏願殿下先正在吾之心而戒愼於幽暗隱微之際恐懼於不覩不聞之中行一事而惟此心之正發一政而亦此心之正則蕫子所謂正心以正朝廷正朝廷以正四方正四方以正萬民而粹然一出於正者正指人君操心之要也如是則虹貫之變不足爲聖世之災矣其二曰體天德夫天者不言之聖人也聖人者能言之天也天以行與事示聖人而聖人則之故曰代天工莅天位御天民而凡厥日用云爲動靜語默無非所以法天道奉天命而吾之體卽天地之體也吾之德卽天地之德也所謂與天地合其德與日月合其明者斯吾所謂體天德也苟能體天之德則克修人事導迎和氣而天地位焉萬物育焉諸福之物可致之祥莫不畢至躋吾民於春臺壽域之中囿品彙於泰和雍熙之域中和之氣塞乎天地之間而氣機動蘯於三極之內神采灌注於萬有之表德崇業廣災消福臻而聖人之能事畢矣伏願殿下體巍巍之德而爲吾之德法蕩蕩之德而爲己之德則德之所推無物不化矣夫焉有災異之干其間哉其三曰擇宰相夫輔相之職百責所萃而上而燮理乎陰陽下而統率乎庶官內親附百姓外鎭撫四夷啓乃心沃君心而匡救其失進思忠退思補而左右厥躬故相得其人則治不得其人則亂是以古昔明君必廣擇碩德而任之至有拔於板築之間擧於魚鹽之中洪惟我列聖朝培養人才可謂盛矣擢以授之必有其人當愼擇其德望俱尊者使宅百揆爰立三公則居其位盡其職而陰陽調風雨時群生和俊民用章國用平康而主聖臣良和氣自臻氛祲退聽矣伏願殿下留神於卜相之日丕式於宅俊之際則何憂乎一時災異之貽惱於宵旰也其四曰立紀綱詩曰勉勉我王綱紀四方夫紀綱者國家之血脈人君之表準也立綱陳紀如網之有條而不紊有目而斯張若使綱紀不立則散無統領泯泯棼棼國綱不振人紀不修故雖以文王之聖勉勉不已於綱紀之立而亹亹不怠於維持之方則之綱之紀百辟其刑爲紀爲綱群方取則則綱紀二字允爲有國之急先務也目今朝廷之上綱紀立歟閭巷之間綱紀張歟臣不敢知綱紀之紊亂莫此時若也賤妨貴下凌上卑加尊而如是而其可以爲國乎伏願殿下摠攬權綱恢張人器先立紀綱於朝廷次立紀綱於閭巷使之賤不得妨貴下不得凌上卑不得加尊則天尊地卑乾坤定矣卑高以陳貴賤位矣大綱旣立邦紀底整則天地間人妖物怪自可遁藏而消瀜矣天變不足以勝吾之德矣其五曰惜名器孔夫子曰名器不可以假人也故繁纓細物也而夫子猶且惜之則名器不其重歟名器不重則取舍不公取舍不公則大器易輕然則大人之器不可以假小人之手也大車之載不可以借負乘之輩也名有淸濁器有大小而操名器之欛柄者固不可低仰於其間亦不可操縱於其心矣其必以名器把作一箇公物而置公器於大公至正之域則以之範圍乎朝廷陶鑄乎四方而於是乎不器之君子適足爲惟新之器矣然而易輕而難重者名器也可貴而易賤者名器也言念國家之名器斯乃四百年傳受之名器也而今也視名器如弁髦賤名器如弊屣于以致濫觴之弊于以開僥倖之門國體不重而輕矣豈非識者之憂而王政之疵耶伏願殿下愛惜名器無輕與人則名器自重而國體不輕矣斯豈非時政之一大關捩耶其六曰納諫諍聽言納諫人主之美德故舜曰好察邇言湯曰從諫弗咈噫天子有爭臣七人雖無道不失其天下諸侯有爭臣五人雖無道不失其國云者誠以其納諫官之言而用爭臣之策也然則言路不開而其何能國臣聞古語曰城門開則言路閉城門閉則言路開今也則反是設禁於象魏而閽寺塞言路曹吏排言官不但城門閉言路與之俱閉則有言責者不敢進其言陳所懷而玆所謂君門邈於萬里者也其於闢門達聰之意果何如也若此不已則政令之得失生民之休慽孰敢以陳於王前而聖明何由而知也譬如人之壅蔽耳目而耳無聞目無見者也假令使是言者幸入脩門欲陳所懷而若以鈇鉞以威之雷霆以壓之則擧皆畏首縮尾緘口結舌雖有匡君之謨醫國之術不能展布其所蘊矣伏願殿下立木來言體大舜之察邇揭器待士法成湯之從諫則忠言畢陳四聰以之而達焉讜論翕受四目以之而明焉政令於是乎淸夷黎民由是以安寧尙何天災時變之可畏哉其七曰訪賢能程夫子言治道於朝廷必以擧賢能爲本噫賢能國家之器用也天生一世之才以供一世之用古今衰亂不在於世乏人才只在求賢之誠未至耳賢才無自售之理君子有易退之義苟非公卿大夫薦拔延登其何能熙載而致治乎所以時君世主旁招俊㐅誠以求之揚明測微求之如渴巖穴無瑾瑜之遺草野有茅茹之拔而勞於求賢逸於用能朝陽之鳳日聞於高岡瑞世之麟自臻於郊藪則賢能之有關於國家者又曷可少哉伏願殿下延訪群臣擧爾所知宣召碩德置之攸司則凡厥攘天災厚民生之策臣恐賢者能者亦必揣摩而敷奏矣其八曰辨邪正夫邪正雖如薰蕕之異臭味而至難辨也雖若氷炭之不同器而至難別也君子曰正小人曰邪而君子道長則小人道消小人道長則君子道消國之治亂道之汚隆不在於君子小人而亶在於邪正之辨不辨如何耳是以親賢臣遠小人先漢所以興隆也親小人遠賢臣後漢所以傾頹也君子小人固不可不辨而惟其正言格論特立不倚磊磊落落知有社稷而不知有其身者君子也憸邪謟侫阿附取容唯唯諾諾苟利於己不恤人言者小人也君子難合而易疎小人易親而難退且以玄宗一身用姚崇宋璟以興開元之治任林甫國忠以致天寶之亂是知君子小人之用捨天下國家之興亡係焉可不戒哉書曰任賢勿貳去邪勿疑伏願殿下苟知其正雖有過進而用之苟知其邪雖有功斥而遠之則辨之由早邪不犯正而天妖地怪不得肆於正大光明之域矣夫然則邪學之橫流於斯世者不攻而自破矣妖說之煽惑於愚民者不斥而自退矣曷足以誣正學而亂眞源也哉其九曰奬忠孝古人有言曰求忠臣必於孝子之門忠孝本無二致而君臣曰忠父子曰孝而忠於君者固是人臣之職而爲忠者鮮焉孝於親者亦是人子之分而爲孝者寡焉在上者苟不褒揚之旌表之則殉節之士不知勸矣錫類之子不足顯矣此豈非輿情之所鬱抑而人事之所干和耶伏願殿下不徒奬忠而又從而奬孝不但勸孝而又從以勸忠則忠臣孝子林立於聖世而表忠之閭旌孝之門亦足以扶世道而淑人心矣然則國無不軌之臣而家無敗常之子矣此亦召和氣弭災殃之一端也其十曰伸冤抑古語云匹婦不獲六月飛霜一寡抱冤三年大旱噫天地間至冤至屈之氣鬱結於匹夫匹婦之精靈而感傷其和氣召致其災異天地之大也而猶且示災而示異使之伸冤而伸抑則今者虹貫之變安知不由於此也伏願殿下亟垂疏鬱之典周咨於八道旁搜於四方無冤不伸無屈不訴則災殄自消於不知不覺之中而景貺潛周於一轉一移之間矣豈不休哉其十一曰愼賞罰商頌曰不僭不濫命于下國卦建厥福夫賞罰者人主之大柄也故周禮八柄愼賞居首噬嗑一象明罰爲大功可以賞而不賞則不足以勸功罪可以罰而不罰不足以懲惡用是賞曰愼罰曰必而鹿鳴贊彤弓一朝之饗康誥戒要囚五日之蔽則聖帝明王之愼賞而謹罰者大抵如斯而惟其賞罰易倚於一偏故功同而賞異者以其有親疎也罪同而罰異者以其有貴賤也然則人主之於賞罰當如天地之於萬物栽培傾覆付之無心不可容一毫私意於其間也伏願殿下賞一功而用商宗在笥之典罰一罪而體周王惟中之法賞不至於僭罰不至於濫則桁楊之下無枉死之民車服之庸有覺報之休矣彼無私至公之天安得不勞之來之降茀祿而導和氣也哉其十二曰明黜陟虞書曰三考黜陟幽明周書曰大明黜陟黜陟不明則雖以虞帝之濬哲周王之緝熙不足以釐百工而董六卿矣時君世主其可以泛忽於黜幽陟明之方也哉九德咸事庶績其凝則承之庸之庶事不康稱非其人則斥之退之褒奬得中貶罷循公則虞官三載之考周制六年之課庶可復覩矣伏願殿下勿以私意而黜陟之必以公道而進退之則庶官得其人而萬事無所隳矣曾謂虞周之際有此虹貫之變歟臣恐弭災之道不外於明黜陟三字也其十三曰停土木傳曰使民以時記曰用民力歲不過三日噫王者使民之道雖在豐稔之歲不奪農時計日用力則矧今數年以來年不順成民食不給國用告罄土木之投恐非其時而華城大役閱月經歲尙未就完雖以我殿下有所重不得已之擧而言念民事亦有所不得不冒陳者第伏念役巨則耗財時奪則妨農賤臣於此非不知仰體大聖人經遠之謨而亦不無用悶天越民弘濟之策故略陳所懷伏願殿下深留聖意俯詢廟堂姑令停止城役以待時和歲豐則民力少紓國用稍裕矣其十四曰節財用易之節大象曰節以制度不傷財不害民蓋窮奢則財以之竭極侈則用以之耗財用之不節職由於奢侈二字矣今以有限之財應無節之用則財雖積於邱山貨雖湧如水泉尾閭以泄之漏卮而渴之國無一年之畜民有三時之憂此豈非制度之不節而傷財而害民者耶臣以爲節財用莫如抑奢侈抑奢侈莫如崇節儉卑宮室而惡衣服夏禹之盛德惜百金而衣弋綈漢文之美事彼貴爲天子富有四海尙此節儉之如此況東韓之地介在山海生齒之數財賦之額無幾豈可以不量其出入而妄費也哉伏願殿下節以制度量入爲出使斯民生之者衆而食之者寡爲之者疾而用之者舒則財恒足而用有餘矣善乎有若之言曰百姓足君誰與不足百姓不足君誰與足苟能制民恒産節其財用則軍國之需生民之用皆自撙節中贍且足矣曾傳絜矩之法周禮制産之規爲今日生財節用之第一良策也其十五曰選方伯夫方伯者內承朝命外宣王化綱紀一道摠察諸邑者也雖有金科之良法玉條之美政而爲道臣者不知所以奉行則制治之法不行矣雖有善治之循吏暴民之汚官而爲道臣者不知所以黜陟則考績之政亦隳矣其爲任之重又非守令之比而方伯得其人則守令盡其職矣守令盡其職則生民得其所矣內而卿宰外而方伯俱爲一體而仰體聖意同寅協恭則方伯之愼簡尤有別於庶官而其所以承流宣化者烏敢有一毫私意於統一道馭群牧之日哉奈之何挽近以來方伯之褒貶只循己私不用公道而屈於有權伸於無勢所謂褒者皆是勢家大族所謂貶者無非殘蔭冷武以是貪饕之類恣行無忌贓汚之輩侵漁無比此非守令之罪乃方伯之罪也苟能選擇其有德望威重能盡其職者寄以藩臬之任則凡厥在外庶官擧皆望風而自戢矣伏願殿下不患生民之困萃災異之層生而惟方伯之愼簡焉其十六曰重武臣臣聞急則用介冑之士緩則寵名譽之人介冑者武也名譽者文也文與武之需用於國家者如車兩輪如鳥兩翼而不可偏廢也用是古之善爲國者武以張之文以弛之一張一弛文武之道也文武竝用長久之術也故贊濟濟之多士而曰王國以寧美赳赳之武夫而曰公侯干城然則相臣將臣雖有東西班之差殊而曷嘗有尊卑等級之大相懸絶也挽近以來世道漸降文武判異無論爵秩之高下才品之優劣以文則貴之以武則賤之文臣之視武弁無異奴隷故武弁之疾文吏有若仇讎堂下之文官凌忽堂上之武官三品之文臣侵侮二品之武臣上自局將下至統帥閫帥莫不逡巡退縮於文臣之下者良可慨也噫共濟國事文與武無間勤勞王家武與文不異故惟我列聖朝體三代乃文乃武之盛德不但右文而亦崇武不徒貴文而亦尙武宰相是文臣之職而武有可堪之才則或置之鼎席之上銓官乃文士之任而武有可稱之能則或委以銓衡之權超遷而爲方伯者有之稱量而爲承宣者有之誠以其國家之待武臣不下於秉文之臣故也奈之何今之武臣獨有愧於古人而見侮於文臣者若是其甚也人之數慢必曰武弁云爾而不知所以尊之重之則非但有損於國體所謂武臣之手秉鈇鉞掌握兵權者安得伸威武於人上而嚴節制於敵國哉今以外方而言之地處稍勝之守令不欲行公禮於兵水使之前則況於鎭將邊將之類乎徒知文武之異等而不知文武之相濟文恬武憘左盾右矛而朝象不平人心抑鬱矣是以粵在先朝特下備忘之記以示重武之意而守令之不遜於閫帥而有失於公體者使該帥臣專行狀罷之法伏願殿下仰體先朝故事俯採廟堂公議定爲防限以爲文武兩便之地而使彼武弁之臣得伸抑鬱之心其十七曰平獄訟臣謹按羲易曰明愼用刑而不留獄呂刑曰哀敬折獄曾傳曰使無訟獄訟者民命之所係也獄有冤而不伸者訟有直而不理者而司政典獄之官不論其曲直不辨其是非則有罪者漏於禁網無辜者陷於死地而刑罰不中民無所措手足矣如是則干和致異不是異事近日乖常之災又安知不祟於此也伏願殿下嚴加申飭於典獄司訟之臣使之惟厥中焉其十八曰均賦役臣謹按夏書曰厥賦貞貞者正也均也賦役不均則貧窮之民偏受其害一家而疊徵斗箕之歎一身而兼帶甲乙之役哿矣哀此者正爲今日準備語也仁天雨露縱有遍被之澤大夫不均未免從事之賢誠能均是賦均是役而無一毫不公之弊有十分惟正之休則貧富有同樂之慶閭里無偏苦之歎矣豈非聖世成賦之美意而民隱矯救之良規耶伏願殿下更加留神焉其十九曰恤孤寡文王爲政惠鮮鰥寡盤庚保民無弱孤幼凡此四民天下之至窮而無告者也王者之於小民子惠之懷保之者何所不用其極而惟是老而無妻老而無夫幼而無父老而無子者無處依賴無地控告在上者苟不拊摩而憂恤之則困者愈困而窮者益窮矣噫鰥寡孤獨何代無之而目今屢荒之餘鰥寡無告孤獨顚連爲民父母一視同仁尤是王政之先務以不忍人之心行不忍人之政者非指此等處耶伏願殿下體文王惠鮮之政施盤庚保惠之德則彼同胞之顚連而無告者擧皆舞蹈於至治之化而和氣充滿於八域之中矣其二十曰正風俗百里不同風千里不同俗是以風俗通曰治隆於上俗美於下白虎通曰移風易俗惟上是從所以三紀移風元聖之保釐東郊也三年易俗太公之表諸營丘也惟我東方風非不美俗非不好而自三代直道以使者逮至于今罕見敦厚之風皆是淆漓之俗則此由於道有升降政因俗革而然矣何以則風肆好而俗斯淳也聖人在上敦風化俗藩臣在下觀風察俗使之一於正而咸以正則風之薄者可以厚矣俗之漓者可以淳矣然則第一條正君心之正字推其效流于末而以至于正風俗則百度皆正庶事咸正而天德焉體其正宰相焉擇其正紀綱名器之于以正矣諫諍賢能之亦以正矣賞罰也黜陟也不出於正獄訟也賦役也咸用其正而擧一反三罔或不正則時政不期正而自正矣治道不待正而乃正矣如是則何畏乎大變何患乎民隱伏願殿下逐條而留神必以正之一字爲制治保邦之本顧念臣以愚騃粗淺之見其所臚列而仰陳者其條至夥其說甚長冒犯忌諱屢瀆宸聽極知猥越無所逃罪而第臣犬馬之齒今當七十矣髮短心長未效涓埃適當求言之日敢陳平昔之蘊伏願殿下特恕僭妄之罪俯採芻蕘之說臣無任云云省疏具悉爾自從班出補閫幕求言之辰首先應旨而條列卄目勤渠典實可謂不失嶺人之風第一第二第三第四第六第七第八第十一十二十五十七十九二十條當隨條留意第五條名器屑越爾言切中其弊近日所以深感於故相之言定制於端揆之奏先從躁進驟躐而撙抑禁止則下此官方皆在不期嚴而自嚴者第九條忠孝本無二致聖祖之訓謨洋洋而印頒三綱二倫等書使愚夫愚婦跂而及之風流之篤厚世敎之裨補視諸牲繫烏頭之施之於己往旣故之後其功效爲尤大竊欲留意於申明第十條和氣致祥乖氣召沴其端雖微其跡孔彰伸冤抑所以來吉祥一念於此曷不慥慥凡係無往不復有屈必伸之方當十分用力第十三條才有肯施於臺臣之言者第十四條苟欲節用宜先抑奢奢侈之害甚於天災古人豈欺我哉自我列朝崇儉爲家法措治之大本亦惟在此而近年以來未見有政因俗革之效何責乎渝習政合益懋身率第十六條貴文賤武之過而礙眼礙聽反損國綱者多有之若使文襄公梁誠之在今則謂當何如甚至年前揭板之式而皆能一一遵守亦未可知也付之廟堂時加修明第十八條唉彼四民籲天無從懷保奠安之政敢不先斯而惠未下究誠未遠曁尋常飭諭徒歸於紙上空言豈特有司之過卽所瞿然處京外覆盆之莫達者講究回照之方俾有效益事廟堂條陳對揚